钦定古今图书集成/方舆汇编/边裔典/第068卷 > 唐
## 钦定古今图书集成/方舆汇编/边裔典/第068卷 > 唐

### 太宗贞观元年五月何国遣使朝贡

按《唐书太宗本纪》不载。按《册府元龟》云云。

贞观十五年，何国遣使入贡。

按《唐书太宗本纪》，不载。按《西域传》“何或曰屈霜伱
迦，曰贵霜匿，即康居小王附墨城故地。城左有重楼，
北绘中华古帝，东突厥婆罗门，西波斯、拂菻等诸王，
其君且诣拜则退。贞观十五年，遣使者入朝。”

按《大唐西域记》。屈霜伱迦国。〈唐言何国〉周千四五百里，东
西狭，南北长。土宜风俗，同飒秣建国。从此国西二百
馀里，至喝捍国。

按杜氏《通典》，“何国，隋时亦都那密水南数里，旧康居
之地也。其王姓昭武，亦康国之族类。国城楼北壁画
中华天子，西壁则画波斯拂菻。”〈力甚反〉诸国王东壁，则
画突厥、婆罗门诸国王，胜兵千人。其王坐金羊座。风
俗与康国同。东去曹百五十里，大小安国三百里，东
去瓜州六千七百五十里。大业中及大唐、武德、贞观
中，皆遣使来贡。

### 高宗永徽 年以何国为贵霜州

按《唐书高宗本纪》不载。按《西域传》，“永徽时上言，闻
唐出师西讨，愿输粮于军。俄以其地为贵霜州，授其
君昭武婆达地刺史，遣使者钵底失入谢。”

隋

### 炀帝大业 年史国始遣使贡方物

按《隋书炀帝本纪》，不载。按《西域传》史，“国都独莫水
南十里，旧康居之地也。其王姓昭武，字狄遮，亦康国
王之支庶也。都城方二里，胜兵千馀人。俗同康国。北
去康国二百四十里，南去吐火罗五百里，西去那色
波国二百里，东北去米国二百里，东去瓜州六千五
百里。大业中，遣使贡方物。”